Document ID: 32015H0914

Reference:
13.6.2015
LT
Europos Sąjungos oficialusis leidinys
L 148/32
KOMISIJOS REKOMENDACIJA (ES) 2015/914
2015 m. birželio 8 d.
dėl Perkėlimo į ES programos
EUROPOS KOMISIJA,
atsižvelgdama į Sutartį dėl Europos Sąjungos veikimo, ypač į jos 292 straipsnio ketvirtą sakinį,
kadangi:
(1)
2015 m. balandžio 23 d. vykusiame neeiliniame susitikime Europos Vadovų Taryba priminė apie rimtą padėtį Viduržemio jūros regione ir pabrėžė savo ryžtą siekti, kad Sąjunga sutelktų visas turimas priemones, kuriomis užkirstų kelią tolesnėms žūtims jūroje ir pašalintų pamatines ekstremaliosios humanitarinės situacijos priežastis. Europos Vadovų Taryba taip pat įsipareigojo parengti pirmą savanorišką bandomąjį perkėlimo į ES projektą, pagal kurį būtų pasiūlyta vietų apsaugos kriterijus atitinkantiems asmenims (1);
(2)
2015 m. balandžio 29 d. rezoliucijoje Europos Parlamentas paragino valstybes nares labiau prisidėti prie esamų perkėlimo į ES programų ir pabrėžė reikmę užtikrinti saugią bei teisėtą prieigą prie ES prieglobsčio sistemos (2);
(3)
šiuo metu valstybių narių įsipareigojimai priimti perkeliamus asmenis gerokai skiriasi. Perkėlimo į ES programas turi tik penkiolika valstybių narių ir trys asocijuotosios valstybės (dar viena valstybė narė yra paskelbusi apie perkėlimo programos pradžią), ad hoc pagrindu perkėlimą vykdo trys valstybės narės ir viena asocijuotoji valstybė, likusios šalys perkėlimo į ES veikloje nedalyvauja;
(4)
2014 m. prieglobsčio prašytojų skaičius Sąjungoje buvo didesnis nei bet kada iki šiol – 626 000, o į ES buvo perkelta 6 380 trečiųjų šalių piliečių, kuriems reikia tarptautinės apsaugos (3). Pirmą kartą po Antrojo pasaulinio karo 2013 m. pabėgėlių, prieglobsčio prašytojų ir šalies viduje perkeltų asmenų skaičius pasaulyje viršijo 50 mln. (4);
(5)
2014 m. spalio 10 d. Teisingumo ir vidaus reikalų tarybos išvadose pripažinta, kad „[…] atsižvelgiant į valstybių narių, kurios kenčia dėl migrantų srauto, dedamas pastangas, visos valstybės narės sąžiningai ir subalansuotai turėtų prisidėti prie šio tikslo“ (5);
(6)
2015 m. gegužės 13 d. Komisija pristatė išsamią Europos migracijos darbotvarkę (6), kurioje, inter alia, nustatytos nedelsiant taikytinos priemonės, priimtos reaguojant į žmonių tragediją visame Viduržemio jūros regione;
(7)
kad perkeltieji asmenys, kuriems reikia apsaugos, nebūtų verčiami naudotis nusikalstamais neteisėtai žmones gabenančių asmenų ir prekiautojų žmonėmis tinklais, Darbotvarkėje Europos Sąjunga raginama dėti daugiau pastangų perkėlimo į ES srityje. Todėl Komisija teikia šią rekomendaciją ir siūlo ES masto perkėlimo į ES programą, pagal kurią, vadovaujantis paskirstymo schema, bus suteikta 20 000 vietų;
(8)
jei asocijuotosios valstybės nuspręs dalyvauti šioje programoje, paskirstymo schema ir skaičius kiekvienai valstybei narei ir dalyvaujančiai asocijuotajai valstybei bus atitinkamai pakeisti;
(9)
vadovaujantis diskusijomis 2014 m. lapkričio 25 d. vykusiame specialiame Perkėlimo į ES ir ES forume, paskirstymo schema turėtų būti grindžiama: a) gyventojų skaičiumi (koeficientas – 40 %), b) visu BVP (40 %), c) vidutiniu savo iniciatyva pateiktų prašymų suteikti prieglobstį skaičiumi ir perkeltų pabėgėlių skaičiumi 1 milijonui gyventojų 2010–2014 m. laikotarpiu (10 %) ir d) nedarbo lygiu (10 %);
(10)
per dvejus šios programos įgyvendinimo metus ES valstybės narės turėtų priimti iš viso 20 000 asmenų. Atsakomybė už šių asmenų priėmimą tenka tik dalyvaujančioms šalims, kaip nustatyta atitinkamose Sąjungos ir tarptautinėse taisyklėse. Tai atitinka Jungtinių Tautų vyriausiojo pabėgėlių reikalų komisaro (toliau – UNHCR) raginimą Europos šalims prisiimti didesnius įsipareigojimus priglausti pabėgėlius pagal tvarias perkėlimo į ES programas, įgyvendinant Tarptautinės migracijos organizacijos bei penkių nevyriausybinių organizacijų vadovaujamą kampaniją;
(11)
nustatant prioritetinius regionus reikėtų atsižvelgti į kaimyninių šalių padėtį ir dabartinius migracijos srautus, visų pirma sąsajas su Artimųjų Rytų, Šiaurės Afrikos ir Somalio pusiasalio regioninės plėtros ir apsaugos programomis;
(12)
įgyvendinant perkėlimo į ES programą reikėtų remtis UNHCR ir kitų svarbių institucijų, įskaitant Europos prieglobsčio paramos biurą, patirtimi ir kompetencija;
(13)
reikėtų imtis priemonių, kad būtų išvengta vėlesnio perkeltųjų asmenų judėjimo iš priimančiosios šalies į kitas valstybes nares ir dalyvaujančias asocijuotąsias valstybes;
(14)
Komisija ketina prie programos įgyvendinimo prisidėti 2015 m. ir 2016 m. skirdama dar 50 mln. EUR pagal Sąjungos pabėgėlių perkėlimo programą, kaip nustatyta Europos Parlamento ir Tarybos reglamento (ES) Nr. 516/2014 (7) 17 straipsnyje. Kad finansinės paskatos būtų naudojamos kuo optimaliau, Komisija deleguotuoju aktu pritaikys pagal programą numatytas vienkartines išmokas ir perkėlimo prioritetus, kaip nustatyta Reglamento (ES) Nr. 516/2014 17 straipsnio 4 ir 10 dalyse. Jei asocijuotosios valstybės nuspręstų dalyvauti perkėlimo į ES programoje, jos negalėtų gauti vienkartinių išmokų pagal Reglamentą (ES) Nr. 516/2014 kaip kompensacijos už prisiimtus įsipareigojimus,
PRIĖMĖ ŠIĄ REKOMENDACIJĄ:
PERKĖLIMO Į ES PROGRAMA
1.
Komisija rekomenduoja valstybėms narėms priimti 20 000 asmenų, kuriems reikia tarptautinės apsaugos, remiantis šioje rekomendacijoje nustatytomis sąlygomis ir paskirstymo schema.
PERKĖLIMO APIBRĖžTIS IR PROGRAMOS TAIKYMO SRITIS
2.
Perkėlimas į ES – pavienių perkeltųjų asmenų, kuriems akivaizdžiai reikia tarptautinės apsaugos, perkėlimas Jungtinių Tautų vyriausiojo pabėgėlių reikalų komisaro prašymu iš trečiosios šalies į valstybę narę, susitarus su ja ir siekiant apsaugoti nuo grąžinimo bei pripažinti ir suteikti teisę likti ir visas kitas teises, panašias į tas, kurios suteikiamos asmenims, kuriems suteikta tarptautinė apsauga.
3.
Perkėlimo į ES programa turėtų apimti visas valstybes nares.
PERKĖLIMO Į ES PROGRAMOS TURINYS
4.
Programą turėtų sudaryti vienkartinis Europos įsipareigojimas skirti 20 000 perkėlimo vietų. Programos trukmė – dveji metai nuo šios rekomendacijos priėmimo dienos.
5.
Visos įsipareigotos perkėlimo į ES vietos turi būti paskirstytos valstybėms narėms pagal Priede pateikiamą paskirstymo schemą. Jei asocijuotosios valstybės nuspręstų dalyvauti programoje, paskirstymo schema būtų atitinkamai pakeista.
6.
Prioritetiniai perkėlimo į ES regionai turėtų apimti Šiaurės Afriką, Artimuosius Rytus ir Somalio pusiasalį, daugiausia dėmesio skiriant šalims, kuriose įgyvendinamos regioninės plėtros ir apsaugos programos.
7.
Valstybės narės ir dalyvaujančios asocijuotosios valstybės turėtų likti atsakingos už sprendimus dėl pavienių migrantų priėmimo, atlikus adekvačius sveikatos ir saugumo patikrinimus, o Jungtinių Tautų vyriausiasis pabėgėlių reikalų komisaras turėtų atsakyti už kandidatų persikelti vertinimą prioritetiniuose regionuose ir pasiūlymų dėl perkėlimo teikimą valstybėms narėms ir asocijuotosioms valstybėms.
8.
Kai perkeltasis asmuo įleidžiamas į valstybės narės ar asocijuotosios valstybės teritoriją, ta šalis turėtų sparčiai ir vadovaudamasi taikomais teisės aktais, visų pirma Europos Parlamento ir Tarybos reglamentu (ES) Nr. 603/2013 (8), Europos Parlamento ir Tarybos direktyva 2011/95/ES (9), Tarybos direktyva 2005/85/EB (10), Tarybos direktyva 2003/9/EB (11), o nuo 2015 m. liepos 20 d. – Europos Parlamento ir Tarybos direktyvomis 2013/32/ES (12) ir 2013/33/ES (13), atlikti oficialią tarptautinės apsaugos procedūrą, įskaitant pirštų atspaudų paėmimą.
9.
Po šio proceso, jei valstybėje narėje perkeltajam asmeniui suteikiama tarptautinė ar nacionalinė apsauga, tam asmeniui priimančiojoje valstybėje narėje suteikiamos teisės, kurios pagal Direktyvą 2011/95/ES suteikiamos tarptautinės apsaugos gavėjams, arba panašios nacionaline teise užtikrinamos teisės. Tokiomis aplinkybėmis laisvam judėjimui Sąjungoje turėtų būti taikomos tokios pačios sąlygos ir apribojimai, kokie taikomi kitiems trečiųjų šalių piliečiams, teisėtai gyvenantiems valstybėse narėse. Asocijuotosios valstybės atveju turėtų būti taikomi atitinkami nacionaliniai teisės aktai.
10.
Prieš įleidžiant į valstybės narės ar dalyvaujančios asocijuotosios valstybės teritoriją kandidatai persikelti turėtų būti informuojami apie jų teises ir prievoles pagal Perkėlimo į ES programą ir atitinkamus Sąjungos ir nacionalinius prieglobsčio teisės aktus, visų pirma apie tolesnio judėjimo Sąjungoje ir (arba) dalyvaujančiose asocijuotosiose valstybėse padarinius ir apie tai, kad jiems suteiktos teisės, susijusios su tarptautinės ar nacionalinės apsaugos statusu, galioja tik priimančiojoje šalyje.
11.
Perkeltieji asmenys, be leidimo atvykstantys į kitos nei priimančioji šalis valstybės narės ar asocijuotosios valstybės teritoriją, kol dar laukia oficialios tarptautinės apsaugos procedūros pabaigos arba jau gavę tarptautinę apsaugą, turėtų būti grąžinami į priimančiąją šalį pagal Europos Parlamento ir Tarybos reglamente (ES) Nr. 604/2013 (14) ir Direktyvoje 2008/115/EB (15) nustatytas taisykles.
12.
Reikėtų užtikrinti, kad įgyvendinant Programą praktiškai dalyvautų Europos prieglobsčio paramos biuras, visų pirma teiksiantis specialią paramą valstybėms narėms ir dalyvaujančioms asocijuotosioms valstybėms, ypač toms, kurios neturi migrantų perkėlimo patirties. Europos prieglobsčio paramos biuras turėtų stebėti, kaip įgyvendinama Programa, ir reguliariai teikti jos įgyvendinimo ataskaitas.
13.
Valstybėms narėms turėtų būti suteikta teisė į finansinius asignavimus, proporcingus į jų teritoriją perkeltų asmenų skaičiui, pagal Reglamento (ES) Nr. 516/2014 17 straipsnyje nustatytas vienkartines sumas, pakoreguotas Komisijos deleguotuoju reglamentu (ES) Nr. xxx/2015 (16).
ADRESATAI
14.
Ši rekomendacija skirta valstybėms narėms.
Priimta Briuselyje 2015 m. birželio 8 d.
Komisijos vardu
Dimitris AVRAMOPOULOS
Komisijos narys
(1)  2015 m. balandžio 23 d. Europos Vadovų Tarybos pareiškimo EUCO 18/15 3 dalies q punktas.
(2)  2015 m. balandžio 29 d. Europos Parlamento rezoliucijos 2015/2660(RSP) 8 ir 10 punktai.
(3)  
Šaltinis: Eurostatas.
(4)  
Šaltinis: Global Trend 2013 Report, Jungtinių Tautų vyriausiojo pabėgėlių reikalų komisaro biuras.
(5)  Tarybos išvados „Veiksmai siekiant geriau valdyti migrantų srautus“, Teisingumo ir vidaus reikalų tarybos posėdis, 2014 m. spalio 10 d.
(6)  2015 m. gegužės 13 d. Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos migracijos darbotvarkė“, COM(2015) 240 final.
(7)  2014 m. balandžio 16 d. Europos Parlamento ir Tarybos reglamentas (ES) Nr. 516/2014, kuriuo įsteigiamas Prieglobsčio, migracijos ir integracijos fondas ir iš dalies keičiamas Tarybos sprendimas 2008/381/EB ir panaikinami Europos Parlamento ir Tarybos sprendimai Nr. 573/2007/EB ir Nr. 575/2007/EB bei Tarybos sprendimas 2007/435/EB (OL L 150, 2014 5 20, p. 168).
(8)  2013 m. birželio 26 d. Europos Parlamento ir Tarybos reglamentas (ES) Nr. 603/2013 dėl Eurodac sistemos pirštų atspaudams lyginti sukūrimo siekiant veiksmingai taikyti Reglamentą (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai, ir dėl valstybių narių teisėsaugos institucijų bei Europolo teisėsaugos tikslais teikiamų prašymų palyginti duomenis su Eurodac sistemos duomenimis ir kuriuo iš dalies keičiamas Reglamentas (ES) Nr. 1077/2011, kuriuo įsteigiama Europos didelės apimties IT sistemų laisvės, saugumo ir teisingumo erdvėje operacijų valdymo agentūra (OL L 180, 2013 6 29, p. 1).
(9)  2011 m. gruodžio 13 d. Europos Parlamento ir Tarybos direktyva 2011/95/ES dėl trečiųjų šalių piliečių ar asmenų be pilietybės priskyrimo prie tarptautinės apsaugos gavėjų, vienodo statuso pabėgėliams arba papildomą apsaugą galintiems gauti asmenims ir suteikiamos apsaugos pobūdžio reikalavimų (OL L 337, 2011 12 20, p. 9).
(10)  2005 m. gruodžio 1 d. Tarybos direktyva 2005/85/EB, nustatanti būtiniausius reikalavimus dėl pabėgėlio statuso suteikimo ir panaikinimo tvarkos valstybėse narėse (OL L 326, 2005 12 13, p. 13).
(11)  2003 m. sausio 27 d. Tarybos direktyva 2003/9/EB, nustatanti minimalias normas dėl prieglobsčio prašytojų priėmimo (OL L 31, 2003 2 6, p. 18).
(12)  2013 m. birželio 26 d. Europos Parlamento ir Tarybos direktyva 2013/32/ES dėl tarptautinės apsaugos suteikimo ir panaikinimo bendros tvarkos (OL L 180, 2013 6 29, p. 60).
(13)  2013 m. birželio 26 d. Europos Parlamento ir Tarybos direktyva 2013/33/ES, kuria nustatomos normos dėl tarptautinės apsaugos prašytojų priėmimo (OL L 180, 2013 6 29, p. 96).
(14)  2013 m. birželio 26 d. Europos Parlamento ir Tarybos reglamentas (ES) Nr. 604/2013, kuriuo išdėstomi valstybės narės, atsakingos už trečiosios šalies piliečio arba asmens be pilietybės vienoje iš valstybių narių pateikto tarptautinės apsaugos prašymo nagrinėjimą, nustatymo kriterijai ir mechanizmai (OL L 180, 2013 6 29, p. 31).
(15)  2008 m. gruodžio 16 d. Europos Parlamento ir Tarybos direktyvos 2008/115/EB dėl bendrų nelegaliai esančių trečiųjų šalių piliečių grąžinimo standartų ir tvarkos valstybėse narėse (OL L 348, 2008 12 24, p. 98) 6 straipsnio 2 dalis.
(16)  Kol kas nepateiktas.
PRIEDAS
Valstybės narės
Proc. dalis
Paskirstymas
Austrija
2,22
444
Belgija
2,45
490
Bulgarija
1,08
216
Kroatija
1,58
315
Kipras
0,34
69
Čekijos Respublika
2,63
525
Danija
1,73
345
Estija
1,63
326
Suomija
1,46
293
Prancūzija
11,87
2 375
Vokietija
15,43
3 086
Graikija
1,61
323
Vengrija
1,53
307
Airija
1,36
272
Italija
9,94
1 989
Latvija
1,10
220
Lietuva
1,03
207
Liuksemburgas
0,74
147
Мalta
0,60
121
Nyderlandai
3,66
732
Lenkija
4,81
962
Portugalija
3,52
704
Rumunija
3,29
657
Slovakija
1,60
319
Slovėnija
1,03
207
Ispanija
7,75
1 549
Švedija
2,46
491
Jungtinė Karalystė
11,54
2 309
Paskirstymo schema grindžiama šiais kriterijais (1)
 (2):
a)
gyventojų skaičiumi (2014 m. duomenimis, koeficientas – 40 %). Šis kriterijus atspindi valstybės narės pajėgumą priimti tam tikrą pabėgėlių skaičių;
b)
visu BVP (2013 m. duomenimis, koeficientas – 40 %). Šis kriterijus atspindi šalies turtą absoliučiąja verte, taigi rodo ekonomikos pajėgumą priimti ir integruoti pabėgėlius;
c)
vidutiniu savo iniciatyva pateiktų prašymų suteikti prieglobstį skaičiumi ir perkeltų pabėgėlių skaičiumi 1 milijonui gyventojų 2010–2014 m. laikotarpiu (koeficientas – 10 %). Šis kriterijus atspindi valstybių narių pastangas netolimoje praeityje;
d)
nedarbo lygiu (2014 m. duomenimis, koeficientas – 10 %). Šis kriterijus atspindinti pajėgumą integruoti pabėgėlius.
(1)  Skaičiavimai grindžiami Eurostato pateikta statistine informacija (2015 m. balandžio 8 d. duomenimis).
(2)  Lentelėje nurodytos procentinės dalys apskaičiuotos vienos šimtatūkstantosios tikslumu ir suapvalintos šimtųjų tikslumu; asmenys paskirstyti remiantis sveikais skaičiais vienos šimtatūkstantosios tikslumu.

Summary:
Pabėgėlių perkėlimo į ES programa
Pabėgėlių perkėlimo į ES programa
DOKUMENTAS, KURIO SANTRAUKA PATEIKIAMA:
Rekomendacija (ES) 2015/914 dėl perkėlimo į ES programos
KOKS ŠIOS REKOMENDACIJOS TIKSLAS?
Ši rekomendacija dėl perkėlimo į ES* programos yra pirmojo priemonių rinkinio pagal 2015 m. gegužės mėn. Europos Komisijos pristatytą Europos migracijos darbotvarkę viena iš dalių.
Joje Europos Sąjungos (ES) šalys yra raginamos perkelti 20 000 asmenų, kuriems akivaizdžiai reikia tarptautinės apsaugos, į savo teritoriją ir suteikti jiems tarptautinę apsaugą, kaip antai pabėgėlio statusą. Taip siekiama užtikrinti, kad šie perkeltieji asmenys nebūtų verčiami naudotis prekiautojų žmonėmis paslaugomis, kad pasiektų ES.
PAGRINDINIAI ASPEKTAI
Kas yra perkėlimas į ES?
Perkėlimas į ES yra procesas, kurio metu Jungtinių Tautų vyriausiojo pabėgėlių reikalų komisaro (JTVPK) prašymu perkeltieji asmenys, kuriems akivaizdžiai reikia tarptautinės apsaugos, yra perkeliami iš ES nepriklausančios šalies ir įkurdinami ES šalyje, kur jiems suteikiama teisinė apsaugos forma. Kiekviena ES šalis lieka atsakinga už sprendimus dėl pavienių migrantų priėmimo.
Perkėlimas į ES neturėtų būti painiojamas su Migracijos darbotvarkėje siūlomomis perkėlimo ES* priemonėmis. Perkėlimas ES užtikrina asmenų, kuriems reikia tarptautinės apsaugos, paskirstymoES viduje mechanizmą .
Pagal šią rekomendaciją prioritetiniai regionai, iš kurių žmonės turėtų būti perkeliami į ES, yra Šiaurės Afrika, Artimieji Rytai ir Somalio pusiasalis.
Paskirstymo schema
Visos perkėlimo į ES vietos turi būti paskirstytos ES šalims pagal paskirstymo schemą, kuri grindžiama šiais kriterijais:
ES šalies bendruoju vidaus produktu, kuris atspindi jos pajėgumą integruoti pabėgėlius (40 %);
gyventojų skaičiumi, kuris atspindi šalies pajėgumą priimti tam tikrą pabėgėlių skaičių (40 %);
nedarbo lygiu, kuris atspindi šalies pajėgumą integruoti pabėgėlius (10 %);
pateiktų prašymų suteikti prieglobstį skaičiumi ir perkeltų pabėgėlių skaičiumi vienam milijonui gyventojų 2010–2014 m. Šis kriterijus atspindi ES šalies pastangas netolimoje praeityje (10 %).
Remiantis šia schema, Vokietija priimtų daugiausia žmonių (3 086 arba 15,4 %). Po jos eitų Prancūzija (2 375 arba 11,8 %), JK (2 309 arba 11,5 %) ir Italija (1 989 arba 9,9 %).
Biudžetas
Šiai programa paremti iš 2015 m. ES biudžeto skirta 50 mln. EUR. Papildomų lėšų perkėlimo į ES programai (po lygiai 2015 ir 2016 m.) turėtų skirti specialus Prieglobsčio, migracijos ir integracijos fondas.
Įgyvendinimas
Dalyvavimas perkėlimo į ES programoje yra savanoriškas. ES šalių buvo prašoma paskirti rekomenduojamas perkėlimo į ES vietas ne vėliau kaip 2015 m. rugsėjo mėn.
JTVPK ir kitos susijusios organizacijos turi padėti ES įgyvendinti šią programą (pavyzdžiui, nustatant ir perkeliant prieglobsčio prašytojus). Programoje dalyvaus ir Europos prieglobsčio paramos biuras.
NUO KADA TAIKOMA ŠI REKOMENDACIJA?
              
Siūlomos programos trukmė yra dveji metai nuo rekomendacijos patvirtinimo dienos (2015 m. birželio 8 d.).
KONTEKSTAS
              
Po kelių tragedijų, kai tūkstančiai žmonių neteko savo gyvybių bandydami pasiekti ES Viduržemio jūros regiono krantus, ES pasiūlė bendrą atsaką, kaip spręsti migracijos problemas.
2015 m. gegužės mėn. Komisija pristatė ES migracijos darbotvarkę, kurioje išdėstytas visapusiškas požiūris, įskaitant pirmąjį įgyvendinimo priemonių rinkinį, kurį sudaro:
ši perkėlimo į ES programa, skirta 20 000 asmenų, atvykusių iš ES nepriklausančių šalių;
40 000 prieglobsčio prašytojų perkėlimas iš Italijos ir Graikijos;
kovos su neteisėtu migrantų gabenimu veiksmų planas;
Tritono ir Poseidono operacijų jūroje, kurioms vadovauja FRONTEX, įgyvendinimas siekiant padėti išgelbėti daugiau gyvybių Viduržemio jūroje.
Po šios rekomendacijos buvo priimtos 2015 m. liepos 20 d. Taryboje posėdžiavusių valstybių narių vyriausybių atstovų išvados dėl 22 504 asmenų, kuriems akivaizdžiai reikia tarptautinės apsaugos, perkėlimo į ES taikant daugiašales ir nacionalines programas. Perkėlimo į ES vietos buvo paskirstytos tarp ES šalių, Islandijos, Lichtenšteino, Norvegijos ir Šveicarijos pagal įsipareigojimus, išdėstytus išvadų priede, o ne pagal rekomendacijoje nurodytą paskirstymo schemą.
2015 m. rugsėjo mėn. Komisija pasiūlė dar vieną migracijos priemonių rinkinį. Tarp siūlomų priemonių yra pasiūlymas skubiai perkelti 120 000 asmenų, kuriems akivaizdžiai reikia apsaugos (iš Graikijos, Vengrijos ir Italijos), ir visoms ES šalims taikytinas nuolatinis krizinis perkėlimo mechanizmas.
Daugiau informacijos žr.:
pranešimų spaudai apie migraciją rinkinyje;
informacijos apie perkėlimą ES ir perkėlimą į ES suvestinėje.
* SVARBIAUSIOS SĄVOKOS
              
Perkėlimas į ES: programa, pagal kurią ES šalys pabėgėliams ir perkeltiesiems asmenims savo teritorijoje suteikia tarptautinę apsaugą ir ilgalaikį sprendimą. JTVPK nuomone, tokius asmenis galima perkelti į ES, kad jiems būtų suteiktas saugus teisinis statusas. ES šalys lieka atsakingos už sprendimus dėl pavienių migrantų priėmimo.
Perkėlimas ES: asmenų, kuriems reikia tarptautinės apsaugos arba kurie tokią apsaugą gauna vienoje ES šalyje, perkėlimas į kitą ES šalį, kurioje jiems būtų suteikta panaši apsauga. Perkėlimas ES yra ES solidarumo priemonė, skirta padėti ES šalims, kuriose yra labai daug prieglobsčio prašytojų ar pabėgėlių.
PAGRINDINIS DOKUMENTAS
2015 m. birželio 8 d. Komisijos rekomendacija (ES) 2015/914 dėl Perkėlimo į ES programos (OL L 148, 2015 6 13, p. 32–37)
SUSIJĘ DOKUMENTAI
            
Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Europos migracijos darbotvarkė“ (COM(2015) 240 final, 2015 5 13)
paskutinis atnaujinimas 18.08.2016